রাজনৈতিক দল হিসেবে বিএনপির তো বিরোধী দলে থাকাকালে সরকারি চাপের স্বরূপ জানার কথা। কিন্তু তারা বুদ্ধিমত্তা ও জনমুখী কর্মসূচি দিয়ে সেই চাপ মোকাবিলা করতে পারেনি। ২০১৪ সালের নির্বাচনের সময়ের অভিজ্ঞতা থেকে শিক্ষা নিয়ে নিজেদের রাজনৈতিক পুঁজির ব্যবহার কিংবা নতুন নেতৃত্ব নিয়ে দূরদর্শিতা তারা দেখাতে পারেনি। মাঝেমধ্যে দুই–একটি ইস্যুতে দাঁড়াতে চেষ্টা করলেও ধারাবাহিকতা ছিল না। যেমন রামপাল নিয়ে তারা কথা বলল, সেটাতে বরং ইস্যুটারই ক্ষতি করল। সরকার রামপাল বিদ্যুৎকেন্দ্রবিরোধী নাগরিক আন্দোলনকে রাজনৈতিক রং দেওয়ার সুযোগ পেয়ে গেল। এ রকম বিক্ষিপ্ত প্রতিক্রিয়া ছাড়া বিএনপি এ সময় কোণঠাসাই ছিল।